[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.10.2007

KOM(2007) 597 endelig

MEDDELELSE FRA KOMMISSIONEN TIL RÅDET

om Det Europæiske Fællesskabs deltagelse i den femte ministerkonference om beskyttelse af skovene i Europa (Warszawa, den 5.-7. november 2007)

MEDDELELSE FRA KOMMISSIONEN TIL RÅDET

om Det Europæiske Fællesskabs deltagelse i den femte ministerkonference om beskyttelse af skovene i Europa (Warszawa, den 5.-7. november 2007)

Den næste ministerkonference om beskyttelse af skovene i Europa finder sted i Warszawa den 5., 6. og 7. november 2007. Over 40 europæiske stater, heriblandt alle EU-medlemsstaterne, deltager i denne konference, som Polen og Norge har tilrettelagt i fællesskab.

Siden 1990 har der været afholdt fire ministerkonferencer om beskyttelse af skovene i Europa. Den første ministerkonference om beskyttelse af skovene i Europa, som fandt sted i december 1990 i Strasbourg, vedrørte hovedsagelig overvågning og beskyttelse af skovene og forskningsspørgsmål.

Den anden ministerkonference, som fandt sted i Helsinki i juni 1993, vedrørte hovedsagelig bæredygtig forvaltning af skovene, bevarelse af skovenes biologiske diversitet, forholdet mellem skov og klima og skovene i landene i Central- og Østeuropa. På den tredje ministerkonference, som fandt sted i Lissabon i juni 1998, blev der hovedsagelig sat fokus på de socioøkonomiske aspekter af Europas skovsektor, kriterier og indikatorer for bæredygtig forvaltning af skovene og bevarelse af skovenes biologiske og landskabsmæssige diversitet.

Endelig drejede den fjerde ministerkonference om beskyttelse af skovene i Europa, som fandt sted i Wien i april 2003, sig hovedsagelig om, hvordan bæredygtig forvaltning af skovene integreres i den overordnede bæredygtige udvikling.

Hvad angår disse fire konferencer, bemyndigede Rådet Kommissionen til at deltage på Det Europæiske Fællesskabs vegne og til sideløbende med medlemsstaterne at undertegne slutakterne.

Ligesom det var tilfældet med de tre foregående konferencer, er den femte ministerkonference om beskyttelse af skovene i Europa et skridt hen imod gennemførelsen af de forskellige forpligtelser, der blev indgået for Europas skove på De Forenede Nationers konference om miljø og udvikling, som fandt sted i Rio de Janeiro i juni 1992, herunder konventionen om biologisk mangfoldighed, konventionen om bekæmpelse af ørkendannelse og rammekonventionen om klimaændringer, og de forpligtelser, der senere blev indgået på verdenskonferencen om bæredygtig udvikling i Johannesburg i 2002.

På konferencen i Warszawa vil man beskæftige sig med følgende emner:

- skove, træ og energi

- skove og vand.

Det er hensigten at forelægge ministrene en generel erklæring og to resolutioner vedrørende hvert af de ovennævnte emner. Selv om erklæringen og resolutionerne, der foreslås, ikke får status af en konvention, kan de ret detaljerede tekster dog få en vis indvirkning på de foranstaltninger, der skal træffes af konferencens deltagere.

Det er endvidere hensigten at forelægge ministrene to udtalelser, som skal vedtages med konsensus, om afholdelsen af en paneuropæisk skovuge i 2008 og om problemet med skovbrande.

De relevante tjenestegrene i Kommissionen har været aktivt involveret i den forberedende fase af denne konference ved udarbejdelsen af erklæringen og resolutionerne, som ikke er retligt bindende.

Det er særdeles ønskeligt for ikke at sige påkrævet, at Fællesskabet som sådant deltager i konferencen i betragtning af følgende:

- konferencen vedrører gennemførelsen på europæisk plan af de forpligtelser, der er indgået internationalt, ikke blot af medlemsstaterne, men også af Det Europæiske Fællesskab

- som signatar af resolutionerne i Strasbourg, Helsinki, Lissabon og Wien er Det Europæiske Fællesskab direkte involveret i opfølgningen og gennemførelsen af disse resolutioner

- med resolutionerne i Strasbourg, Helsinki, Lissabon og Wien og de resolutioner der er planlagt med henblik på Warszawa, vil landene i Europa have lagt sig fast på ret detaljerede retningslinjer for en skovbrugspolitik, der omfatter brede mål og en styrkelse af koordinationen og samarbejdet på dette område. Dette er i overensstemmelse med Rådets resolution af 15. december 1998 om en skovbrugsstrategi for Den Europæiske Union[1]. I sidstnævnte resolution betragtes nødvendigheden af yderligere at forbedre koordinationen og samarbejdet inden for alle skovbrugspolitiske områder mellem Kommissionen og medlemsstaterne samt mellem medlemsstaterne indbyrdes som et væsentligt element i EU's skovbrugsstrategi

- konferencens emner vedrører områder, der delvis er dækket af Fællesskabets skovbrugsforanstaltninger, navnlig dem, der vedrører forordningen om udvikling af landdistrikterne[2], det sjette miljøhandlingsprogram[3], det syvende rammeprogram for forskning og teknologisk udvikling[4] og EU's handlingsplan for skovbruget[5]. Konferencens emner stemmer også overens med Kommissionens forslag, der resulterede i en "energipolitik for Europa" som godkendt af Det Europæiske Råd[6].

Som følge deraf opfordrer Kommissionen Rådet til at træffe følgende afgørelse:

1. Kommissionen deltager på Det Europæiske Fællesskabs vegne og sideløbende med medlemsstaterne i den femte ministerkonference om beskyttelse af skovene i Europa, der afholdes i Warszawa den 5., 6. og 7. november 2007.

2. Kommissionen undertegner de vedlagte dokumenter, der følger af konferencen. Kommissionens underskrift indebærer ikke nogen forpligtelse med hensyn til fælles foranstaltninger, som ikke henhører under Fællesskabets kompetence.

DOKUMENTER MED HENBLIK PÅ DEN FEMTE MINISTERKONFERENCE OM BESKYTTELSE AF SKOVENE I EUROPA

- Warszawa-erklæring

- Warszawa-resolution 1: skove, træ og energi

- Warszawa-resolution 2: skove og vand.

YDERLIGERE DOKUMENTER:

- Ministeriel udtalelse om den paneuropæiske skovuge 2008

- Ministeriel udtalelse om skovbrande.

[1] EFT C 56 af 26.2.1999, s. 1.

[2] Rådets forordning (EF) nr. 1698/2005 (EUT L 277 af 21.10.2005, s. 1).

[3] Afgørelse 1600/2002/EF (EFT L 242 af 10.9.2002, s. 1).

[4] Afgørelse 1982/2006/EF (EUT L 412 af 30.12.2006, s. 1).

[5] KOM(2006) 302 endelig.

[6] Det Europæiske Råd i Bruxelles, 8.-9.3.2007.